૧૯૭૨માં અમેરિકન ફ્રેન્ડ્ઝ ઑફ હીબ્રૂ યુનિવર્સિટીની ન્યૂયોર્ક એક્ઝીક્યુટિવ ઑફિસની ઓસ્કરે લીધેલી મુલાકાત દરમ્યાન, ન્યૂ જર્સીની એક મોટી કંસ્ટ્રક્શન કંપનીમાં ભાગીદાર એવા તેના ત્રણ કેદીમિત્રોએ, શિન્ડલરના અન્ય પંચોતેર કેદીઓના એક જુથની આગેવાની લઈને ટ્રુમેન રિસર્ચ સેંટરનો એક આખો માળ ઓસ્કરને અર્પણ કરવા માટે ૧૨૦,૦૦૦ અમેરિકન ડૉલર એકઠા કર્યા! એ સ્થળ પર બૂક ઑફ લાઇફ નામે એક પુસ્તક પ્રદર્શિત કરવામાં આવ્યું, જેમાં ઓસ્કરના બચાવકાર્યોનો સંપૂર્ણ ચિતાર અને તેણે બચાવેલા કેદીઓની સંપૂર્ણ સૂચી મૂકવામાં આવી! એ ત્રણમાંથી બે ભાગીદારો, મરી પેન્ટાયરર અને આઇઝેક લેવેન્સ્ટેઇનને ઓસ્કર બ્રિનલિટ્ઝમાં લઈ આવ્યો, ત્યારે તેઓ માત્ર સોળ વર્ષના હતા! ઓસ્કરના આ બાળકો જ હવે તેના વડિલની, તેના સહારાની અને તેના સન્માનના સ્ત્રોતની ભૂમિકા નીભાવી રહ્યા હતા!